b'\n_START_ARTICLE_\nAcci\xc3\xb3 afirmativa\n_START_SECTION_\nObjectius\n_START_PARAGRAPH_\nL\'objectiu principal de l\'acci\xc3\xb3 afirmativa \xc3\xa9s afavorir la qualitat de vida dels grups que es troben exclosos socialment i que puguin arribar a ser recompensats pels prejudicis rebuts. Com a conseq\xc3\xbc\xc3\xa8ncia, desenvolupa el principi d\'igualtat d\'oportunitats, tendeix a corregir les desigualtats i lluita per posar fi a la discriminaci\xc3\xb3 que pateixen alguns grups socials._NEWLINE_L\xe2\x80\x99acci\xc3\xb3 afirmativa busca beneficiar a la societat, ja que equipara els rols, afavoreix una equitat real, millora les condicions de les persones o grups desfavorits, permet la inclusi\xc3\xb3 social, etc. _NEWLINE_El prop\xc3\xb2sit de l\'acci\xc3\xb3 afirmativa en l\'elecci\xc3\xb3 de l\'escola \xc3\xa9s crear un entorn m\xc3\xa9s igualitari i divers, \xc3\xa9s a dir, que els estudiants de grups socials desfavorits en les decisions d\'admissi\xc3\xb3 a l\'escola rebin tractaments diferencials per mantenir l\'equilibri racial, \xc3\xa8tnic o socioecon\xc3\xb2mic.\n_START_SECTION_\nAvantatges i desavantatges\n_START_PARAGRAPH_\nActualment, hi ha un debat obert sobre els avantatges i desavantatges que poden ser fruit de la pr\xc3\xa0ctica d\'aquestes accions. Els que ocupen el poder, tenen por que les pol\xc3\xadtiques d\xe2\x80\x99acci\xc3\xb3 afirmativa aportin avantatges deslleials als grups minoritaris, a que donin lloc a un menor rendiment organitzatiu i que provoquin una estigmatitzaci\xc3\xb3 addicional dels beneficiaris d\xe2\x80\x99aquesta pol\xc3\xadtica. Es pot afirmar que tot aix\xc3\xb2 pot produir efectes negatius a llarg termini i empitjorar, en lloc de millorar, les relacions intergrupals i la igualtat._NEWLINE_S\xc3\xb3n molts els avantatges que aporta l\'acci\xc3\xb3 afirmativa. Aquesta, afavoreix a l\'equitat real; aix\xc3\xb2 no nom\xc3\xa9s s\xe2\x80\x99aplica a la discriminaci\xc3\xb3 de g\xc3\xa8nere, sin\xc3\xb3 tamb\xc3\xa9 a la inclusi\xc3\xb3 de persones discapacitades al mercat de treball amb pol\xc3\xadtiques i subvencions pr\xc3\xb2pies, la integraci\xc3\xb3 de grups socials desafavorits o les mesures que fomenten la desaparici\xc3\xb3 de la discriminaci\xc3\xb3 racial._NEWLINE_Les persones que pateixen una situaci\xc3\xb3 d\xe2\x80\x99inferioritat poden millorar la seva qualitat de vida i participar d\xe2\x80\x99una manera activa i igualit\xc3\xa0ria a la societat, sense que siguin discriminades gr\xc3\xa0cies a aquestes mesures. Aquestes, es posen en marxa a trav\xc3\xa9s de la legislaci\xc3\xb3 espec\xc3\xadfica, per\xc3\xb2 tamb\xc3\xa9 amb partides pressupost\xc3\xa0ries orientades a fer realitat aquesta inclusi\xc3\xb3 a trav\xc3\xa9s de diverses activitats culturals, subvencions, entre d\xe2\x80\x99altres. _NEWLINE_Per tant, l\xe2\x80\x99acci\xc3\xb3 afirmativa \xc3\xa9s una ajuda efectiva perqu\xc3\xa8 les persones que se sentin despla\xc3\xa7ades de la societat, puguin participar en ella de forma digna, inclusiva i igualit\xc3\xa0ria, tenint acc\xc3\xa9s als mateixos recursos i no ser exclosos o discriminats per causa del g\xc3\xa8nere, \xc3\xa8tnia, la seva condici\xc3\xb3 social, religi\xc3\xb3 o opini\xc3\xb3._NEWLINE_Tot i que les mesures que s\'estan duent a terme s\xc3\xb3n benvingudes a gran part dels pa\xc3\xafsos, hi ha alguns desavantatges com per exemple, el fet que els membres dels grups minoritaris que se\'ls diu que van ser seleccionats per a una posici\xc3\xb3 a causa d\'una pol\xc3\xadtica d\'acci\xc3\xb3 afirmativa es consideren menys competents.\n_START_SECTION_\nHist\xc3\xb2ria de l\'acci\xc3\xb3 afirmativa\n_START_PARAGRAPH_\nEl concepte d\'acci\xc3\xb3 afirmativa apareix als Estats Units durant els anys 60 com a resposta a l\'opressi\xc3\xb3 racial que van patir diferents \xc3\xa8tnies. L\'inici es troba en un incident a Alabama on, trencant amb l\'habitual, una dona afroamericana es va negar a cedir el seient d\'un autob\xc3\xbas a un home blanc. Com a conseq\xc3\xbc\xc3\xa8ncia, va haver-hi un gran moviment social dels afroamericans en el que van anomenar a Martin Luther King com a l\xc3\xadder seu._NEWLINE_L\'any 1961 va ser atribu\xc3\xaft el c\xc3\xa0rrec de president a John F. Kennedy. Aquest, va confiar en l\'acci\xc3\xb3 afirmativa per a dur a terme una pol\xc3\xadtica d\'estat que permet\xc3\xa9s una societat m\xc3\xa9s democr\xc3\xa0tica. L\'any 1963 Kennedy proposa  l\'Acta de Drets Civils (Acta de Derechos Civiles) que facilitar\xc3\xa0 els llocs de treball a totes les persones independentment del seu color y eliminar\xc3\xa0 les distincions entre \xc3\xa8tnies. _NEWLINE_Les mesures legals que van dur a terme alguns pa\xc3\xafsos no van ser suficients per lluitar contra la discriminaci\xc3\xb3. Els governs es van adonar que per aconseguir una societat igualit\xc3\xa0ria calia reformar la vida familiar i oferir alguns avantatges a les dones, \xc3\xa9s a dir, que no \xc3\xa9s suficient declarar la igualtat de tracte si a la realitat no hi ha igualtat d\'oportunitats. _NEWLINE_Als anys 80, aquestes mesures es van traslladar cap a Europa i van ser aplicades per disminuir les desigualtats entre els homes i les dones, per aconseguir una igualtat d\'oportunitats entre els sexes._NEWLINE_Al nivell de les pol\xc3\xadtiques p\xc3\xbabliques, la pol\xc3\xadtica de la ra\xc3\xa7a ha patit una transformaci\xc3\xb3. Fa una generaci\xc3\xb3, la lluita es va centrar en els esfor\xc3\xa7os per desarmar les pol\xc3\xadtiques p\xc3\xbabliques que exigissin la segregaci\xc3\xb3, per assegurar als afroamericans el seu dret de ciutadans a utilitzar els allotjaments p\xc3\xbablics de la mateixa manera i en els mateixos termes que els blancs nord-americans. La legislaci\xc3\xb3 hist\xc3\xb2rica i els decrets governamentals, van aconseguir que els afroamericans votessin lliurement, seiessin a la part frontal d\'un autob\xc3\xbas escolar sense restriccions que es bassessin en el color de la pell. Ara, una generaci\xc3\xb3 m\xc3\xa9s tard, la legislaci\xc3\xb3 es centra en els esfor\xc3\xa7os per combatre la discriminaci\xc3\xb3 a trav\xc3\xa9s de pol\xc3\xadtiques que exigeixen l\'\xc3\xbas afirmatiu de la ra\xc3\xa7a com un conjunt de consideracions admissibles en la presa de decisions educatives i laborals._NEWLINE_Responsabilitat i plans d\'acci\xc3\xb3 afirmativa_NEWLINE_L\'ag\xc3\xa8ncia Lyndon Johnson creada el 1965 per controlar l\'acci\xc3\xb3 afirmativa entre contractistes federals va animar aquest enfocament. El 1971, l\'Oficina de Compliment de Contractes Federals (OFCC), va ordenar als contractistes que escrivissin plans d\'acci\xc3\xb3 afirmativa, on s\'avaluessin anualment els propis treballadors; especifiquessin uns objectius per a la representaci\xc3\xb3 justa de les dones i les minories basades en an\xc3\xa0lisis del mercat laboral, i horaris per assolir aquests objectius.\n_START_SECTION_\nAcci\xc3\xb3 afirmativa arreu del m\xc3\xb3n\n_START_PARAGRAPH_\nSegons demostren diversos articles oficials, aquesta acci\xc3\xb3 \xc3\xa9s present a diferents pa\xc3\xafsos, com per exemple a algunes universitats dels Estats Units d\'Am\xc3\xa8rica i a les institucions p\xc3\xbabliques de l\'\xc3\x8dndia, per garantir la representaci\xc3\xb3 de tots els grups socials._NEWLINE_Els governs de diferents pa\xc3\xafsos, sota el patronat de l\'ONU (Organizaci\xc3\xb3n de las Naciones Unidas), han dut a terme des de fa m\xc3\xa9s de 30 anys, programes per lluitar per la igualtat de drets i obligacions entre sexes. Aquests, van ser promoguts per la primera confer\xc3\xa8ncia mundial de la dona, que va tenir una gran repercussi\xc3\xb3 en l\'\xc3\xa0mbit mundial._NEWLINE_Un exemple d\'acci\xc3\xb3 afirmativa serien les beques estudiantils amb punts per alguns grups socials; les lleis de protecci\xc3\xb3 de la dona en cas de viol\xc3\xa8ncia de g\xc3\xa8nere i les pol\xc3\xadtiques d\'admissi\xc3\xb3 en les escoles que fomenten la diversitat entre d\'altres._NEWLINE_L\'acci\xc3\xb3 afirmativa va m\xc3\xa9s enll\xc3\xa0 del g\xc3\xa8nere. La pr\xc3\xa0ctica comuna a diverses universitats europees, de cobrir llocs de treball amb una dona abans que a un home si tots dos estan ben qualificats pels requisits de l\'oferta, est\xc3\xa0 actualment present. Cal donar les mateixes oportunitats als dos sexes. En general, qualsevol pr\xc3\xa0ctica que augmenti la proporci\xc3\xb3 de dones respecte a la qu\xc3\xa8 hi hauria si no es fes res, es considera acci\xc3\xb3 afirmativa. Al sector p\xc3\xbablic noruec, per exemple, per incrementar el petit nombre de dones, les empreses p\xc3\xbabliques tenen l\'obligaci\xc3\xb3 de comptar amb almenys un 40% de cada g\xc3\xa8nere a les juntes directives. Als Estats Units, el resultat de l\'acci\xc3\xb3 afirmativa ha tingut molt d\'\xc3\xa8xit en relaci\xc3\xb3 al progr\xc3\xa9s de les dones i de les persones d\'origen asi\xc3\xa0tic al mercat laboral._NEWLINE_Pel que fa al g\xc3\xa8nere, a la majoria dels pa\xc3\xafsos occidentals, aproximadament la meitat de tots els estudiants d\'educaci\xc3\xb3 superior s\xc3\xb3n dones. No obstant aix\xc3\xb2, malgrat aquests guanys, les dones s\xc3\xb3n minorit\xc3\xa0riament representades en les professions d\'alt prestigi i prestacions elevades, com la cirurgia, aix\xc3\xad com en posicions d\'influ\xc3\xa8ncia i poder com la pol\xc3\xadtica._NEWLINE_En l\'\xc3\xa0mbit de mercat laboral, l\xe2\x80\x99acci\xc3\xb3 afirmativa \xc3\xa9s una pol\xc3\xadtica important i controvertida que s\xe2\x80\x99utilitza per combatre les difer\xc3\xa8ncies entre els grups de treballadors i els ingressos, i ha estat enfocada de diferents maneres a diversos pa\xc3\xafsos. A l\'\xc3\x8dndia, per exemple, han estat establertes quotes per a l\'ocupaci\xc3\xb3 de membres de les castes i les tribus programades i altres classes endarrerides en l\xe2\x80\x99ocupaci\xc3\xb3 del sector p\xc3\xbablic. Un altre cas s\xc3\xb3n els Estats Units d\'Am\xc3\xa8rica, on els contractistes federals estan obligats a demostrar l\xe2\x80\x99acci\xc3\xb3 afirmativa respecte al g\xc3\xa8nere. Tamb\xc3\xa9 hi ha programes al sud d\'\xc3\x80frica, Mal\xc3\xa0isia, Canad\xc3\xa0, Nam\xc3\xadbia i Fiji.\n_START_SECTION_\nAcci\xc3\xb3 afirmativa al Brasil\n_START_PARAGRAPH_\nAl Brasil, la constituci\xc3\xb3 federal de 1988 va ampliar els drets de ciutadania dels grups socials exclosos. Tot i aix\xc3\xad, no va ser fins a la presid\xc3\xa8ncia de Fernando Henrique Cardoso\xe2\x80\x99s (1995\xe2\x80\x932002) que el govern va comen\xc3\xa7ar a dedicar-se m\xc3\xa9s als moviments socials on es demanava igualtat de condicions en la societat.  _NEWLINE_El 1995, celebrant els 300 anys de la mort de Zumbi dos Palmares, el l\xc3\xadder del Quilombo de Palmares del segle XVII, la comunitat m\xc3\xa9s gran d\'esclaus fugitius de la hist\xc3\xb2ria del Brasil; Cardoso, es va trobar amb un moviment negre i l\xc3\xadders sindicals que van liderar una marxa a la capital. Aquest fet li va fer crear un pla nacional de lluita contra la discriminaci\xc3\xb3 racial, amb propostes d\'acci\xc3\xb3 afirmativa per als afrodescendents. El mateix dia, va anunciar la creaci\xc3\xb3 del Grup de Treball Interministerial per a la Valoritzaci\xc3\xb3 de la Poblaci\xc3\xb3 Negra format per moviments socials i membres de ministeris governamentals. Aquests, van desenvolupar propostes de pol\xc3\xadtiques d\'acci\xc3\xb3 afirmativa pel govern brasiler._NEWLINE_El darrer any, el Ministeri de Just\xc3\xadcia va posar en marxa el Programa Nacional de Drets Humans on van proposar pol\xc3\xadtiques espec\xc3\xadfiques dirigides als afrodescendents de Brasil, incloent l\'acci\xc3\xb3 afirmativa en l\'educaci\xc3\xb3 superior. La implementaci\xc3\xb3 de les primeres propostes es va veure frustrada per la falta de recursos i l\'abs\xc3\xa8ncia d\'organismes governamentals espec\xc3\xadfics responsables del seu \xc3\xa8xit, per\xc3\xb2 tot i aix\xc3\xad, van ser un canvi en el discurs racial oficial del pa\xc3\xads en suport de pol\xc3\xadtiques d\'acci\xc3\xb3 afirmativa._NEWLINE_Tot i aix\xc3\xad, no \xc3\xa9s fins a l\'actualitat que Brasil ha implementat accions afirmatives de car\xc3\xa0cter molt important amb l\'objectiu d\'incloure a la poblaci\xc3\xb3 socialment exclosa en l\'edicaci\xc3\xb3 superior, el sistema d\'atenci\xc3\xb3 m\xc3\xa8dica i el mercat laboral. _NEWLINE_Des de principis de la d\xc3\xa8cada del 2000, les universitats p\xc3\xbabliques brasilenyes van promoure un nou m\xc3\xa8tode d\'incripci\xc3\xb3 de pregraus per tal d\'incluir estudiants negres i ind\xc3\xadgenes, entre d\'altresm a les institucions d\'educaci\xc3\xb3 superior._NEWLINE_Durant els primers 10 anys del nou sistema de quotes, es van produir 19 tesis doctorals i molts articles que tractaven el tema d\'acci\xc3\xb3 afirmativa. El 2009 va ser l\'any m\xc3\xa9s expressiu amb 24 articles publicats. Aquest fet, demostra una gran demanda per part dels investigadors per publicar els resultats dels estudis realitzats._NEWLINE_La Universitat de Brasilia (UnB), va fer un gran pas endavant al reservar el 20% dels espais d\'admissi\xc3\xb3 per persones que es varen identificar com negres. A m\xc3\xa9s, tamb\xc3\xa9 va ser la primera universitat federal que va discutir qualsevol acci\xc3\xb3 positiva que afavor\xc3\xads als estudiants negres al celebrar un seminari internacional sobre el multiculturalisme i el racisme. El 2010 van fer un an\xc3\xa0lisi de les difer\xc3\xa8ncies racials entre germans al Brasil. Els resultats d\'aquest van demostrar que l\'heterogene\xc3\xaftat racial dins dels germans es produeix en un 17-19% de les fam\xc3\xadlies.\n_START_SECTION_\nAcci\xc3\xb3 afirmativa a l\'\xc3\x8dndia\n_START_PARAGRAPH_\nL\'\xc3\x8dndia \xc3\xa9s el pa\xc3\xads que ha implantat el programa d\'acci\xc3\xb3 afirmativa m\xc3\xa9s gran del m\xc3\xb3n. Aquest, va dirigit a les castes baixes i, en particular, a les "castes programades". _NEWLINE_A principis dels anys 90, amb l\'expansi\xc3\xb3 de les pol\xc3\xadtiques d\'acci\xc3\xb3 afirmativa, es van centrar en les quotes de l\'educaci\xc3\xb3 superior en qu\xc3\xa8 la compet\xc3\xa8ncia amb les castes altes era el m\xc3\xa9s fort._NEWLINE_Aquesta tend\xc3\xa8ncia a centrar-se en l\xe2\x80\x99impacte de l\xe2\x80\x99acci\xc3\xb3 afirmativa a les institucions d\xe2\x80\x99educaci\xc3\xb3 superior sobre els beneficiaris m\xc3\xa9s que sobre la totalitat de la poblaci\xc3\xb3 d\xe2\x80\x99objectius est\xc3\xa0 present en altres documents d\xe2\x80\x99acci\xc3\xb3 afirmativa en contextos com els Estats Units d\xe2\x80\x99Am\xc3\xa8rica o Brasil. En el context indi, aquesta q\xc3\xbcesti\xc3\xb3 \xc3\xa9s especialment important, ja que les pol\xc3\xadtiques d\xe2\x80\x99acci\xc3\xb3 afirmativa tenen altres dimensions que nom\xc3\xa9s quotes d\xe2\x80\x99educaci\xc3\xb3 superior.\n_START_SECTION_\nAcci\xc3\xb3 afirmativa a M\xc3\xa8xic\n_START_PARAGRAPH_\nA M\xc3\xa8xic, el 2006 s\'aprov\xc3\xa0 la Ley General para la Igualdad entre Mujeres y Hombres, amb l\'objectiu de garantir la igualtat jur\xc3\xaddica, els drets humans de la dona, la no discriminaci\xc3\xb3 i l\'aplicaci\xc3\xb3 d\'accions afirmatives en el marc de l\'estat de dret a trav\xc3\xa9s de les seg\xc3\xbcents accions.\n_START_SECTION_\nInvestigacions i estudis sobre l\'acci\xc3\xb3 afirmativa\n_START_PARAGRAPH_\nHi ha hagut moltes investigacions i estudis sobre el concepte d\'acci\xc3\xb3 afirmativa arreu del m\xc3\xb3n. _NEWLINE_Dins de l\xe2\x80\x99economia, l\xe2\x80\x99enfocament principal de la investigaci\xc3\xb3 ha estat determinar la import\xc3\xa0ncia d\xe2\x80\x99una acci\xc3\xb3 afirmativa per explicar les millores en la proporci\xc3\xb3 dels guanys entre blancs i afroamericans des dels anys 60. En aquests articles, s\'estudia la determinaci\xc3\xb3 conjunta de les creences dels empresaris i la productivitat dels treballadors en un model de discriminaci\xc3\xb3 estad\xc3\xadstica en assignacions de treball; i es demostra que, fins i tot quan els grups identificables estan dotats de manera avan\xc3\xa7ada, l\xe2\x80\x99acci\xc3\xb3 afirmativa pot provocar una situaci\xc3\xb3 en la qual els empresaris perceben que els grups s\xc3\xb3n productius desigualment._NEWLINE_Altres estudis van investigar si un senyal d\'incompet\xc3\xa8ncia marca els relacionats amb els programes d\'acci\xc3\xb3 afirmativa. En un experiment, 129 estudiants universitaris masculins i femenins van revisar els materials de sol\xc2\xb7licituds d\xe2\x80\x99alg\xc3\xba que el van contractar recentment per a un dels dos treballs. Els contractistes eren un home i una dona, aquesta associada a un programa d\'acci\xc3\xb3 afirmativa. Aquests estudiants van trobar que l\xe2\x80\x99etiqueta d\xe2\x80\x99acci\xc3\xb3 afirmativa afecta negativament la percepci\xc3\xb3 de la compet\xc3\xa8ncia de les dones contractades, independentment del grau en qu\xc3\xa8 la feina fos masculina._NEWLINE_Una altra investigaci\xc3\xb3 de camp, va agafar a 184 homes blancs, els quals van proporcionar informaci\xc3\xb3 sobre els seus companys de treball. A m\xc3\xa9s, van demostrar que la relaci\xc3\xb3 entre la compet\xc3\xa8ncia percebuda i la condici\xc3\xb3 d\xe2\x80\x99acci\xc3\xb3 afirmativa no nom\xc3\xa9s es va produir quan les companyes de treball eren dones blanques, sin\xc3\xb3 tamb\xc3\xa9 quan eren homes i dones afroamericans._NEWLINE_A part d\'aix\xc3\xb2, l\xe2\x80\x99etiqueta d\xe2\x80\x99acci\xc3\xb3 afirmativa tamb\xc3\xa9 s\xe2\x80\x99associa amb les caracteritzacions negatives de l\xe2\x80\x99activitat i la pot\xc3\xa8ncia i, en l\xe2\x80\x99estudi de camp, els atributs interpersonals i els pron\xc3\xb2stics per al progr\xc3\xa9s professional._NEWLINE_Els estudiants de llicenciatura d\xe2\x80\x99una universitat metropolitana multicultural van ser enquestats per avaluar les creences i avaluacions de components potencials dels plans d\xe2\x80\x99acci\xc3\xb3 afirmativa, correlacions entre actituds cap a l\xe2\x80\x99acci\xc3\xb3 afirmativa i tals creences i avaluacions, difer\xc3\xa8ncies en les reaccions en funci\xc3\xb3 de l\'objectiu dels plans d\'acci\xc3\xb3 afirmativa. Els resultats van mostrar que moltes creences sobre l\xe2\x80\x99acci\xc3\xb3 afirmativa eren incorrectes, es va afavorir la contractaci\xc3\xb3, la formaci\xc3\xb3 i l\'atenci\xc3\xb3 a les qualificacions dels sol\xc2\xb7licitants, mentre que la discriminaci\xc3\xb3, les quotes i el tracte preferent s\'oposaven._NEWLINE_L\xe2\x80\x99oposici\xc3\xb3 a possibles components de plans d\'acci\xc3\xb3 afirmativa es relacionava amb el pes que se li donava a l\xe2\x80\x99estat demogr\xc3\xa0fic, i les respostes variaven segons el g\xc3\xa8nere i l\'\xc3\xa8tnia en qu\xc3\xa8 s\'entenien. Per tant, el conflicte associat amb l\xe2\x80\x99acci\xc3\xb3 afirmativa es pot minimitzar eliminant certes percepcions err\xc3\xb2nies sobre els plans d\'acci\xc3\xb3 afirmativa i incorporant components avaluats positivament._NEWLINE_En un altra investigaci\xc3\xb3 que es va dur a terme, van enlla\xc3\xa7ar dades sobre l\'autoidentificaci\xc3\xb3 racial amb els canvis en les pol\xc3\xadtiques d\'acci\xc3\xb3 afirmativa en l\'\xc3\xa0mbit estatal; el que volien saber era si l\xe2\x80\x99autoidentificaci\xc3\xb3 racial responia als incentius econ\xc3\xb2mics. Amb aquesta investigaci\xc3\xb3 van trobar que, despr\xc3\xa9s d\xe2\x80\x99un estat que prohibeix l\xe2\x80\x99acci\xc3\xb3 afirmativa, els individus multiracials que s\xe2\x80\x99enfronten a un incentiu per identificar-se sota acci\xc3\xb3 afirmativa, tenen aproximadament un 30% menys de probabilitats d\xe2\x80\x99identificar-se amb el seu grup minoritari. En canvi, els individus multirracials que no tenen cap mena de desavantatge per identificar sota acci\xc3\xb3 afirmativa, s\xc3\xb3n un 20% m\xc3\xa9s propensos a identificar-se amb el seu grup minoritari una vegada que es prohibeixin les pol\xc3\xadtiques d\'acci\xc3\xb3 afirmativa._NEWLINE_Altres estudis es q\xc3\xbcestionen si \xc3\xa9s actualment necess\xc3\xa0ria l\'acci\xc3\xb3 afirmativa. \xc3\x89s el cas de la investigaci\xc3\xb3 que es va dur a terme amb subjectes de diferent franja d\'edat, g\xc3\xa8nere, nivell socioecon\xc3\xb2mic, etc. En els resultats es van veure clarament les difer\xc3\xa8ncies laborals entre els llocs de treball, sent els blancs, homes i m\xc3\xa9s joves empleats amb un nombre m\xc3\xa9s elevat. I per tant, quedant enrere la gent gran, dones i la poblaci\xc3\xb3 amb un nivell socioecon\xc3\xb2mic m\xc3\xa9s baix._NEWLINE_El concepte d\'acci\xc3\xb3 afirmativa, en alguns casos, ha sigut la idea principal en algunes publicacions com \xc3\xa9s el cas del llibre de Thomas Sowell, pensador i economista, on fa un estudi internacional de l\'acci\xc3\xb3 afirmativa. Aquest, va ser dissenyat amb l\'objectiu de qu\xc3\xa8 els estatunidencs aprenguin sobre diferents aspectes d\'altres pa\xc3\xafsos .'